钦定古今图书集成/明伦汇编/官常典/第471卷 > 侯瑱
## 钦定古今图书集成/明伦汇编/官常典/第471卷 > 侯瑱

按《陈书》本传，“瑱字伯玉，巴西充国人也。父弘远，世为
西蜀酋豪。蜀贼张文萼据白崖山，有众万人。梁益州
刺史鄱阳王萧范命弘远讨之，弘远战死，瑱固请复
仇。每战必先锋陷阵，遂斩文萼，由是知名。因事范，范
委以将帅之任，山谷夷獠不宾附者，并遣瑱征之。累
功授轻车府中兵参军、晋康太守。范为雍州刺史，瑱”
除超武将军、冯翊太守。范迁镇合肥，瑱又随之。侯景
围台城，范乃遣瑱辅其世子嗣入援京邑。京城陷，瑱
与嗣退还合肥，仍随范徙镇湓城。俄而范及嗣皆卒，
瑱领其众依于豫章太守庄铁。铁疑之，瑱惧不自安，
诈引铁谋事，因而刀之，据有豫章之地。侯景将于庆
南略地，至豫章，城邑皆下。瑱穷蹙，乃降于庆。庆送瑱
于景。景以瑱与己同姓，托为宗族，待之甚厚。留其妻
子及弟为质，遣瑱随庆平定蠡南诸郡。及景败于巴
陵，景将宋子仙、任约等并为西军所获。瑱乃诛景党
与，以应义军，景亦尽诛其弟及妻子。梁元帝授瑱武
臣将军、南兖州刺史、郫县侯，邑一千户。仍随都督王
僧辩讨景，𢘆为前锋，每战却敌。既复台城，景奔吴郡，
僧辩使瑱率兵追之，与景战于吴松江，大败景，尽获
其军实。进兵钱塘，景将谢答仁、吕子荣等皆降。以功
除南豫州刺史，镇于姑孰。承圣二年，齐遣郭元建出
自濡须，僧辩遣瑱领甲士三千，筑垒于东关以捍之，
大败元建。除使持节、镇北将军，给鼓吹一部，增邑二
千户。西魏来寇荆州，王僧辩以瑱为前军赴援，未至
而荆州陷。瑱之九江，因卫晋安王还都，承制以瑱为
侍中、使持节、都督江、晋、吴、齐四州诸军事、江州刺史，
改封康乐县公，邑五千户，进号车骑将军。司徒陆法
和据郢州，引齐兵来寇，乃使瑱都督众军西讨，未至，
法和率其部北度入齐。齐遣慕容恃德镇于夏首。瑱
控引西还，水陆攻之。恃德食尽请和，瑱还镇豫章，僧
辩使其弟僧愔率兵与瑱共讨萧勃。及高祖诛僧辩，
僧愔阴欲图瑱而夺其军。瑱知之，尽收僧愔徒党，僧
愔奔齐。绍泰二年，以本号加开府仪同三司，馀并如
故。是时瑱据中流，兵甚彊盛，又以本事王僧辩，虽外
示臣节，未有入朝意。初，余孝顷为豫章太守，及瑱镇
豫章，乃于新吴县别立城栅，与瑱相拒。瑱留军人妻
子于豫章，令从弟𣽂知后事，悉众以攻孝顷，自夏及
冬弗能克，乃长围守之，尽收其禾稼。𣽂与其部下侯
方儿不协，方儿怒，率所部攻𣽂，掳掠瑱军府妓妾金
玉，归于高祖。瑱既失根本，兵众皆溃，径归豫章。豫章
人拒之，乃趋湓城，投其将焦僧度。僧度劝瑱投齐，瑱
以高祖有大量，必能容己，乃诣阙请罪，高祖复其爵
位。永定元年，授侍中、车骑将军。二年，进位司空。王琳
至于沌口，周文育、侯安都并没，乃以瑱为都督西讨
诸军事。瑱至于梁山，世祖即位，进授太尉，增邑千户。
王琳至于栅口，又以瑱为都督，侯安都等并隶焉。瑱
与琳相持百馀日未决。天嘉元年二月，东关春水稍
长，舟舰得通。琳引合肥漅湖之众，舳舻相次而下，其
势甚盛。瑱率军进兽槛洲，琳亦出船列于江西，隔洲
而泊。明日合战，琳军少却，退保西岸。及夕，东北风大
起，吹其舟舰，舟舰并坏，没于沙中，溺死者数十百人。
浪大不得还浦，夜中又有流星坠于贼营。及旦风静，
琳入浦治船，以荻船塞于浦口，又以鹿角绕岸，不敢
复出。是时，西魏遣大将军史宁蹑其上流，瑱闻之，知
琳不能持久，收军却据湖浦，以待其敝。及史宁至，围
郢州，琳恐众溃，乃率船舰来下，去芜湖十里而泊。《击
柝》闻于军中。明日，齐人遣兵数万助琳，琳引众向梁
山，欲越官军以屯险要。齐仪同刘伯球率兵万馀人，
助琳水战。行台慕容恃德子子会领铁骑二千，在芜
湖西岸博望山南，为其声势。瑱令军中晨炊蓐食，分
捶荡顿芜湖洲尾以待之。将战，有微风至自东南，众
军施拍纵火。定州刺史章昭达乘平卤大舰，中江而
进，发拍中于贼舰，其馀“冒突”、青龙各相当值。又以牛
皮冒蒙，冲小船以触贼舰，并镕铁洒之，琳军大败。其

伯球、慕容子会，自馀俘馘以万计。琳与其党潘纯陁
等，乘单舴艋，冒阵走，至湓城，犹欲收合离散，众无附
者，及与妻妾左右十馀人入齐。其年，诏以瑱为都督
湘、巴、郢、江、吴等五州诸军事，镇湓城。周将贺若敦、独
孤盛等寇巴、湘，又以瑱为西讨都督，与盛战于西江
口，大败盛军，掳其人马器械，不可胜数。以功授使持
节、都督湘、桂、郢、巴、武沅六州诸军事、湘州刺史，改封
零陵郡公，邑七千户，馀如故。二年，以疾丧，求还朝，三
月，于道薨，时年五十二。赠侍中、骠骑大将军、大司马，
加羽葆鼓吹，班剑二十人，给东园秘器，谥曰“壮肃。”其
年九月，配飨高祖庙庭。